SKRIFTLIG FORESPØRGSEL E-2825/02

af Kathleen Van Brempt (PSE) til Kommissionen

(8. oktober 2002)

Om: Det amerikanske initiativ Congo Basin Forest Partnership til beskyttelse af skovene i Congo-bækkenet Kommissionens holdning.

På verdenstopmødet om bæredygtig udvikling i Johannesburg gav den amerikanske udenrigsminister Colin Powell meddelelse om det amerikanske initiativ Congo Basin Forest Partnership til beskyttelse af skovene i Congo-bækkenet. Til dette initiativ, der skal gennemføres med støtte fra regeringerne i de berørte lande i Centralafrika, andre donorlande og en række ngo-partnere, vil USA stille ca. 60 mio. $ til rådighed over 5 år.

Vil Kommissionen venligst oplyse, hvordan den stiller sig til det amerikanske initiativ. Har Kommissionen til hensigt at medvirke ligesom en række medlemsstater? I benægtende fald: hvorfor ikke? I bekræftende fald: hvorfor har USA så unilateralt givet meddelelse om dette initiativ, og hvorfor har Europa mediemæssigt og politisk ladet sig overtrumfe af USA, når der i Europa-Parlamentets og Rådets forordning (EF) nr. 2494/2000(1) af 7. november 2000 om foranstaltninger til fremme af bevarelse og bæredygtig forvaltning af tropiske skove og andre skove i udviklingslandene for perioden 2000 til 2006 er afsat 247 mio. EUR, hvilket er betragteligt mere, end det beløb USA har lovet?

(1) EFT L 288 af 15.11.2000, s. 6.

Svar afgivet på Kommissionens vegne af Poul Nielson

(18. november 2002)

Kommissionen, Belgien, Tyskland, Frankrig og Storbritannien er alle partnere i Congo Basin Type II Partnership for Forests (et type 2-partnerskab), som blev bebudet i september 2002 på verdenstopmødet om bæredygtig udvikling.

Det kommissionsmedlem, der har ansvaret for udvikling, deltog på den amerikanske udenrigsministers invitation i lanceringsceremonien den 4. september 2002 i Johannesburg og talte til mødedeltagerne på vegne af alle EU-partnere. Blandt talerne ved den fælles lancering af partnerskabet var også regeringerne for Sydafrika og Congo og en repræsentant for en ikke-statslig organisation. Den mest effektive måde at yde udviklingsbistand på vil efter Kommissionens opfattelse være at give samordningen mellem donorerne større opmærksomhed og ikke at konkurrere om at opnå mediernes bevågenhed.

Kommissionen forudser, at der vil blive brugt ca. 42 mio. EUR på skove og miljø i Centralafrika fra 2002-2006 som fastlagt i de relevante lande- og regionsstrategier. Dette beløb vil komme oven i de ca. 200 mio. EUR, som Kommissionen allerede har anvendt på skove og miljø i området siden 1988.

Budgetpost B7-6200 Tropeskove og miljø i udviklingslande omfatter en bevilling på 249 mio. EUR for 2002-2006, som forvaltes via åbne forslagsindkaldelser og skal fordeles ligeligt mellem konkurrerende krav om midler fra forskellige områder. Det forventes alligevel, at ressourcer fra dette finansielle instrument også vil kunne bidrage til partnerskabet.

Kommissionen ønsker at bemærke, at den påtænker at deltage i Congo Basin Forest Partnership som fastsat i den regionale strategi for Centralafrika, som Kommissionen godkendte for nylig. Fællesskabets bistand skal støtte regionale bestræbelser for at opnå bevarelse og bæredygtig forvaltning af skovene og naturressourcerne i Congo-bækkenet. Det overordnede mål er at bidrage til at nedbringe fattigdommen for befolkningen og fremtidige generationer i området ved at bevare biodiversiteten og økosystemerne i Centralafrika. For at sikre, at der er komplementaritet mellem EF's instrumenter, vil man søge at anvende samfinansiering med andre finansielle instrumenter, herunder nationale vejledende programmer og regionale vejledende programmer fra tilstødende områder.